
Izrael i.e. 8. századi társadalmi problémái Ámósz próféta könyvében

A dolgozat az i.e. 8. század Izráelének társadalmi problémáit vizsgálja Ámósz próféta könyve alapján. A társadalmi problémák megismerése, és megértése érdekében a dolgozat időben és térben is elhelyezi a próféta működését, majd az adott kor Izráelének társadalmi problémáival foglalkozik. Ezután áttér a próféta könyvében olvasható konkrétumokra.
Izráel az i.e. 8. században súlyos társadalmi problémákkal küzdött. Erről Ámósz próféta könyve, mint egy antagonisztikus társadalomról tudósít. A próféta arra mutat rá, hogy a gazdagok és a szegények között mély, és áthidalhatatlan szakadék tátongott. Az ország gazdag lakosságának nagy része a maguk gazdagságának növelése érdekében elnyomta és kizsákmányolta a szegényeket. Ezt több példával is alátámasztja Ámósz: a kereskedők hamis súlyokkal és hamis mérleggel csaltak; a jogrendszer nem az igazság oldalán állt, hanem a hatalmasok kezében volt; még egy csekély adósság fejében is eladták a szegény embert. Az adósok a hitelezők kezében voltak. Az ország szegényei súlyosan eladósodtak, amelyből nem volt kiút a számukra, és az adósrabszolgaság réme fenyegette őket. Egyre lehetetlenebb helyzetbe kerültek, míg a gazdag felső réteg élvezte a vagyonuk nyújtotta előnyöket. Ámósz próféta arra mutat rá, hogy a gazdagság és a szegénység egymással ok-okozati kapcsolatban állnak. Ebben a helyzetben hívta el az Úr Ámósz prófétát, hogy Izráelben hirdessen ítéletet.



